Γνωμοδότηση της Ευρωπαϊκής Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 95/2/ΕΚ όσον αφορά τους όρους για τη χρήση της πρόσθετης ύλης τροφίμων Ε 425 konjac"

(COM(2002) 451 - 2002/0201 (COD))

(2003/C 85/11)

Στις 17 Σεπτεμβρίου 2002, και σύμφωνα με το άρθρο 95 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής σχετικά με την ανωτέρω πρόταση.

Το ειδικευμένο τμήμα "Γεωργία, ανάπτυξη της υπαίθρου και περιβάλλον", στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 13 Νοεμβρίου 2002 με βάση την εισηγητική έκθεση του κ. Donnelly.

Κατά την 395η σύνοδο ολομέλειας της 11ης και 12ης Δεκεμβρίου 2002 (συνεδρίαση της 11ης Δεκεμβρίου), η Ευρωπαϊκή Οικονομική και Κοινωνική Επιτροπή υιοθέτησε με 97 ψήφους υπέρ, 0 κατά και 6 αποχές την ακόλουθη γνωμοδότηση.

1. Εισαγωγή

1.1. Η οδηγία 95/2/ΕΚ για τις διάφορες προσθετικές ουσίες αφορά τα πρόσθετα τροφίμων πλην των χρωστικών και των γλυκαντικών. Μόνον τα πρόσθετα που πληρούν τις απαιτήσεις της Επιστημονικής Επιτροπής Τροφίμων μπορούν να χρησιμοποιούνται στα τρόφιμα. Ο κύριος όρος χρήσης είναι η ανάγκη προστασίας των καταναλωτών.

1.2. Η οδηγία 95/2/ΕΚ επιτρέπει, στο Παράρτημα ΙV, τη χρήση της πρόσθετης ύλης Ε 425 konjac στα τρόφιμα υπό ορισμένους όρους.

1.3. Ορισμένα κράτη μέλη και τρίτες χώρες έχουν λάβει μέτρα για την αναστολή της διάθεσης στην αγορά προϊόντων ζελέ (τύπου ζελεδομπουκίτσες) που περιέχουν Ε 425 konjac επειδή διαπιστώθηκε ότι ενέχουν κίνδυνο για την ανθρώπινη υγεία. Η προειδοποίηση μέσω επισήμανσης δεν αρκεί για την προστασία της ανθρώπινης υγείας, ειδικά όσον αφορά τα παιδιά.

1.4. Το άρθρο 53 παράγραφος 1 του κανονισμού (ΕΚ) 178/2002 επιτρέπει στην Επιτροπή να αναστέλλει την διάθεση στην αγορά ή τη χρήση τροφίμου που ενδέχεται να θέσουν σε σοβαρό κίνδυνο την ανθρώπινη υγεία, εφόσον ένας τέτοιος κίνδυνος δεν μπορεί να αποτραπεί επαρκώς με μέτρα που λαμβάνουν τα ενδιαφερόμενα κράτη μέλη.

1.5. Στις 27 Μαρτίου 2002, η Επιτροπή εξέδωσε απόφαση (2002/247/ΕΚ) για την αναστολή της διάθεσης στην αγορά και της εισαγωγής ζελέ ζαχαροπλαστικής που περιέχει την πρόσθετη ύλη τροφίμων Ε 425 konjac.

1.6. Με την πρόταση(1) του 2002 όσον αφορά τους όρους για τη χρήση της πρόσθετης ύλης τροφίμων Ε 425 konjac, η Επιτροπή επιδιώκει να τροποποιήσει την οδηγία 95/2/ΕΚ για τα πρόσθετα τροφίμων προκειμένου να αναστείλει την άδεια χρήσης του Ε 425 konjac σε ζελεδομπουκίτσες και της χρήσης του Ε 425 konjac σε οποιαδήποτε άλλο ζελέ ζαχαροπλαστικής. Οι ζελεδομπουκίτσες ενέχουν κίνδυνο για την ανθρώπινη υγεία καθώς και πιθανό θανάσιμο κίνδυνο. Στην παρούσα περίπτωση, η προειδοποίηση μέσω επισήμανσης δεν επαρκεί για την προστασίας της ανθρώπινης υγείας, ιδίως όσον αφορά τα παιδιά.

2. Γενικές παρατηρήσεις

2.1. Η χρήση του Ε 425 konjac σε ζελέ ζαχαροπλαστικής αποτελεί σοβαρό κίνδυνο για την ανθρώπινη υγεία. Οι ζελεδομπουκίτσες αποτελούν θανάσιμο κίνδυνο και έχουν αναφερθεί περιπτώσεις θανάτων σε τρίτες χώρες λόγω της κατάποσης τέτοιων προϊόντων, ιδίως νηπίων, παιδιών και ηλικιωμένων.

2.2. Κατά συνέπεια, η ΕΟΚΕ θεωρεί ότι το μέτρο που προτείνει η Επιτροπή είναι εύστοχο και ανταποκρίνεται κατάλληλα στον κοινοτικό στόχο της διασφάλισης υψηλού επιπέδου προστασίας της υγείας.

2.3. Η ΕΟΚΕ συμφωνεί με την Επιτροπή ότι η επισήμανση δεν αποτελεί την κατάλληλη απάντηση στο πρόβλημα. Τα νήπια και τα παιδιά δεν είναι ενδεχομένως σε θέση να διαβάζουν τις επισημάνσεις.

2.4. Ορισμένες τρίτες χώρες αντέδρασαν με απόσυρση των προϊόντων. Αυτό το επείγον μέτρο υιοθετήθηκε από την Επιτροπή το Μάρτιο 2002. Τώρα, η Επιτροπή προτείνει την υιοθέτηση ενός μόνιμου μέτρου. Η ΕΟΚΕ συμφωνεί με την άποψη της Επιτροπής.

2.5. Οι αποσύρσεις προϊόντων αποτελούν την κατάλληλη προσωρινή λύση σε επείγουσες περιπτώσεις ή ως μέτρο προφύλαξης αλλά δεν ενδείκνυνται για μακροπρόθεσμες περιόδους. Η παραγωγή και διάθεση στην αγορά ενός προϊόντος, το οποίο όχι μόνο ενέχει κινδύνους για την υγεία αλλά μπορεί να επιφέρει και θάνατο και έχει ήδη αποτελέσει την άμεση αιτία πολλών θανάτων, πρέπει να απαγορευθούν στην Κοινότητα και όχι απλώς να ανασταλούν.

2.6. Τέλος, η ΕΟΚΕ έχει εκφράσει επανειλημμένως το ενδιαφέρον της για την συμμόρφωση της κοινοτικής νομοθεσίας με τα διεθνή εμπορικά πρότυπα. Στην περίπτωση αυτή, η ΕΟΚΕ θεωρεί ότι η απόσυρση της χρήσης του Ε 425 konjac σε ζελεδομπουκίτσες και σε οποιαδήποτε άλλο ζελέ ζαχαροπλαστικής, δεν αποτελεί εμπορικό φραγμό. Το προτεινόμενο μέτρο απλώς επιδιώκει την απαγόρευση της χρήσης του Ε 425 konjac σε προϊόντα όπου αποτελεί θανάσιμο κίνδυνο.

3. Συμπέρασμα

3.1. Η ΕΟΚΕ εκφράζει την ικανοποίηση και την πλήρη στήριξή της στην πρόταση της Επιτροπής για την τροποποίηση του Παραρτήματος IV της οδηγίας 95/2/ΕΚ σχετικά με την αναστολή της άδειας χρήσης του Ε 425 konjac σε ζελεδομπουκίτσες και σε οποιαδήποτε άλλο ζελέ ζαχαροπλαστικής.

Βρυξέλλες, 11 Δεκεμβρίου 2002.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch

(1) COM(2002) 451 της 5.8.2002.